CELEX: 31985R2475
Language: el
Date: 1985-08-29 00:00:00
Title: Κανονισμός (ΕΟΚ) αριθ. 2475/85 της Επιτροπής της 29ης Αυγούστου 1985 περί καθορισμού των λεπτομερειών εφαρμογής του κανονισμού (ΕΟΚ) αριθ. 777/85 για τη χορήγηση, για τις αμπελουργικές περιόδους 1985/86 ώς 1989/90 πριμοδοτήσεων για οριστική εγκατάλειψη ορισμένων εκτάσεων φυτεμένων με αμπέλους

Avis juridique important

|

31985R2475

Κανονισμός (ΕΟΚ) αριθ. 2475/85 της Επιτροπής της 29ης Αυγούστου 1985 περί καθορισμού των λεπτομερειών εφαρμογής του κανονισμού (ΕΟΚ) αριθ. 777/85 για τη χορήγηση, για τις αμπελουργικές περιόδους 1985/86 ώς 1989/90 πριμοδοτήσεων για οριστική εγκατάλειψη ορισμένων εκτάσεων φυτεμένων με αμπέλους  

Επίσημη Εφημερίδα αριθ. L 234 της 31/08/1985 σ. 0080 - 0082 Ισπανική ειδική έκδοση: Κεφάλαιο 03 τόμος 37 σ. 0161  Πορτογαλική ειδική έκδοση : Κεφάλαιο 03 τόμος 37 σ. 0161 

***** ΚΑΝΟΝΙΣΜΟΣ (ΕΟΚ) αριθ. 2475/85 ΤΗΣ ΕΠΙΤΡΟΠΗΣ  της 29ης Αυγούστου 1985  περί καθορισμού των λεπτομερειών εφαρμογής του κανονισμού (ΕΟΚ) αριθ. 777/85 για τη χορήγηση, για τις αμπελουργικές περιόδους 1985/86 ως 1989/90 πριμοδοτήσεων για οριστική εγκατάλειψη ορισμένων εκτάσεων φυτεμένων με αμπέλους  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 777/85 του Συμβουλίου της 26ης Μαρτίου 1985 για τη χορήγηση, για τις αμπελουργικές περιόδους 1985/86 ως 1989/90, πριμοδοτήσεων για οριστική εγκατάλειψη ορισμένων εκτάσεων φυτεμένων με αμπέλους (1), και ιδίως το άρθρο 1 παράγραφος 1, το άρθρο 2 παράγραφος 4, το άρθρο 3 παράγραφος 3, το άρθρο 5 παράγραφος 3 καθώς και το άρθρο 8 παράγραφος 3,  Εκτιμώντας:  ότι πρέπει να διευκρινισθούν οι όροι υπό τους οποίους τα κράτη μέλη χορηγούν τις προβλεπόμενες από τον κανονισμό (ΕΟΚ) αριθ. 777/85 πριμοδοτήσεις για τις εκτάσεις της κατηγορίας 1·  ότι πρέπει να καθορισθούν οι ποικιλίες που αναφέρονται στο άρθρο 2 παράγραφος 1 στοιχείο γ) πρώτη περίπτωση του κανονισμού (ΕΟΚ) αριθ. 777/85·  ότι είναι απαραίτητο, για να εξασφαλισθεί η αποτελεσματικότητα και ο έλεγχος του καθεστώτος, να διευκρινισθούν τα στοιχεία που αναγράφονται στην αίτηση χορήγησης πριμοδότησης και να προβλεφθεί η επαλήθευση της ακρίβειας των πληροφοριακών αυτών στοιχείων·  ότι πρέπει, πριν από την καταβολή της πριμοδότησης, να διαπιστωθεί η παραγωγική ικανότητα των προς εκρίζωση εκτάσεων και ότι πράγματι έγινε η εκρίζωση· ότι η διαπίστωση αυτή πρέπει να βεβαιωθεί για να χρησιμεύσει ως απόδειξη στον αιτούντα ότι έχει πράγματι προβεί στην εκρίζωση· ότι, ωστόσο, η διαπίστωση της παραγωγικής ικανότητας δεν είναι απαραίτητη σε κάθε περίπτωση, εφόσον η εγκατάλειψη αφορά ολόκληρη την αμπελουργική έκταση της εκμετάλλευσης·  ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  1. Τα κράτη μέλη δύνανται να χορηγήσουν την πριμοδότηση για τις εκτάσεις της κατηγορίας 1 εφόσον:  - η εγκατάλειψη δεν θέτει σε κίνδυνο, ενδεχομένως, κοινωνικοδιαρθρωτικά προγράμματα τρέχοντα ή που βρίσκονται στο στάδιο επεξεργασίας, για τη σχετική περιοχή και δεν επιδεινώνει την κατάσταση της απασχόλησης σ' αυτή,  - είναι δυνατή μια εναλλακτική χρησιμοποίηση των σχετικών εκτάσεων.  Εξάλλου, τα κράτη μέλη δύνανται να προβλέψουν ότι για τις εν λόγω εκτάσεις, που βρίσκονται στις περιμέτρους όπου οι παραγωγοί είναι οργανωμένοι σε έγγειες οργανώσεις, η οριστική εγκατάλειψη πρέπει, μεταξύ άλλων, να ρυθμίζεται από κριτήρια που καθορίζουν οι εν λόγω οργανώσεις στα πλαίσια των προγραμμάτων τους για την έγγεια διευθέτηση της περιμέτρου.  2. Τα κράτη μέλη ανακοινώνουν στην Επιτροπή, το αργότερο ένα μήνα μετά από την κατάρτισή του, τον κατάλογο των περιοχών στις οποίες χορηγείται η πριμοδότηση οριστικής εγκατάλειψης για τις εκτάσεις της κατηγορίας 1.  Άρθρο 2  Ο κατάλογος των ποικιλιών που αναφέρονται στο άρθρο 2 παράγραφος 1 στοιχείο γ) πρώτη περίπτωση του κανονισμού (ΕΟΚ) αριθ. 777/85 περιλαμβάνεται στο παράρτημα.  Άρθρο 3  1. Η αίτηση χορήγησης της πριμοδότησης εγκατάλειψης που αναφέρεται στο άρθρο 4 του κανονισμού (ΕΟΚ) αριθ. 777/85 περιλαμβάνει κυρίως την ένδειξη:  - του ονοματεπώνυμου και της διεύθυνσης του αιτούντος καθώς και του τίτλου υπό τον οποίο εκμεταλλεύεται τον αμπελώνα για τον οποίο ζητείται η πριμοδότηση,  - της έκτασης που καλύπτει ο αμπελώνας ειδικευμένης καλλιέργειας ή μεικτής καλλιέργειας που εκμεταλλεύεται ο αιτών,  - των αναγκαίων στοιχείων για την αναγνώριση των αγροτεμαχίων που προορίζονται για οριστική εγκατάλειψη και για τα οποία ζητείται η πριμοδότηση,  - της έκτασης, εκφρασμένης σε εκτάρια, άρια και εκατοστά αρίων, που καλύπτει ο προς εκρίζωση αμπελώνας,  - της ηλικίας και του τρόπου συμπεριφοράς του προς εκρίζωση αμπελώνα,  - των ποικιλιών που αφορά η δράση αυτή,  - της προβλεπόμενης για την εκρίζωση ημερομηνίας.  Παράλληλα με την αίτηση υποβάλλονται και τα δικαιολογητικά για να είναι δυνατή η επαλήθευση των όρων που αναφέρονται στο άρθρο 4 παράγραφος 3 πρώτο εδάφιο του κανονισμού (ΕΟΚ) αριθ. 777/85.  2. Η αρμόδια αρχή αφού παραλάβει την αίτηση:  - προβαίνει στην κατάταξη των σχετικών εκτάσεων, σύμφωνα με τις διατάξεις του άρθρου 29 παράγραφος 4 του κανονισμού (ΕΟΚ) αριθ. 337/79 (1),  - προβαίνει στην επαλήθευση των στοιχείων που αναφέρονται στην παράγραφο 1,  - καταγράφει τις υποχρεώσεις που προβλέπονται στο άρθρο 4 παράγραφος 2 του κανονισμού (ΕΟΚ) αριθ. 777/85,  - διαπιστώνει, όσον αφορά τις εκτάσεις τις φυτεμένες με οινοποιήσιμα σταφύλια, την παραγωγική ικανότητα των προς εκρίζωση εκτάσεων λαμβάνοντας υπόψη ιδίως την ηλικία, την κατάσταση στην οποία διατηρούνται και την αναλογία των πρέμνων που λείπουν και προσδιορίζει την απόδοση ανά εκτάριο των εκτάσεων αυτών. Ο προσδιορισμός αυτός γίνεται βάσει της διαπιστωθείσας παραγωγικής ικανότητας καθώς και της επίσημης δήλωσης που αναφέρεται στο άρθρο 4 παράγραφος 1 δεύτερο εδάφιο του κανονισμού (ΕΟΚ) αριθ. 777/85· η δήλωση αυτή καταρτίζεται σύμφωνα με τις διατάξεις που θεσπίζει το κράτος μέλος το αργότερο μέχρι τις 15 Οκτωβρίου 1985,  - κοινοποιεί στον αιτούντα το ποσό της πριμοδότησης που δικαιούται αφού του δοθεί δυνατότητα να υποβάλει τις παρατηρήσεις του.  3. Τα κράτη μέλη μπορούν να προβλέψουν ότι, στην περίπτωση που η αίτηση αφορά ολόκληρη την έκταση, που είναι φυτεμένη με οινοποιήσιμα σταφύλια, της εκμετάλλευσης, δεν απαιτείται η διαπίστωση της παραγωγικής ικανότητας που αναφέρεται στην παράγραφο 2 τέταρτη περίπτωση.  Άρθρο 4  Οι κοινοτικές διατάξεις που αναφέρονται στο άρθρο 3 παράγραφος 1 στοιχείο β) του κανονισμού (ΕΟΚ) αριθ. 777/85 είναι αυτές που αναφέρονται στον τίτλο ΙΙΙ του κανονισμού (ΕΟΚ) αριθ. 337/79 καθώς και αυτές που σχετίζονται με τις αμπελοοινικές διαρθρώσεις.  Άρθρο 5  1. Κατόπιν αιτήσεως του ενδιαφερομένου, η αρμόδια αρχή διαπιστώνει ότι πραγματοποιήθηκε η εκρίζωση και βεβαιώνει την ημερομηνία πραγματοποίησής της.  Η απόδειξη που αναφέρεται στο άρθρο 5 παράγραφος 2 πρώτο εδάφιο του κανονισμού (ΕΟΚ) αριθ. 777/85 συνίσταται από τη βεβαίωση που αναφέρεται στο πρώτο εδάφιο.  2. Πριν από την καταβολή πριμοδότησης, η αρμόδια αρχή επαληθεύει την τήρηση των όρων που αναφέρονται στο άρθρο 4 παράγραφος 2 πρώτη περίπτωση και παράγραφος 3 του κανονισμού (ΕΟΚ) αριθ. 777/85.  3. Η αρμόδια αρχή επαληθεύει ότι οι υποχρεώσεις που αναφέρονται στο άρθρο 4 παράγραφος 2 δεύτερο και τρίτο εδάφιο του κανονισμού (ΕΟΚ) αριθ. 777/85 τηρήθηκαν τουλάχιστον κάθε τέσσερα έτη, από την ημερομηνία που αναλήφθηκαν οι υποχρεώσεις αυτές.  Άρθρο 6  Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.  Εφαρμόζεται από την 1η Σεπτεμβρίου 1985.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.  Βρυξέλλες, 29 Αυγούστου 1985.  Για την Επιτροπή  Frans ANDRIESSEN  Αντιπρόεδρος  (1) ΕΕ αριθ. L 88 της 28. 3. 1985, σ. 8.  (1) ΕΕ αριθ. L 54 της 5. 3. 1979, σ. 1.   ΠΑΡΑΡΤΗΜΑ  Κατάλογος των ποικιλιών που αναφέρονται στο άρθρο 2  1. ΓΑΛΛΙΑ  Alphonse Lavallee  Cardinal  Dattier de Beyrouth  Ignea  Italia (Ideal)  Muscat d'Alexandrie  Olivette blanche  Olivette noire  2. ΕΛΛΑΔΑ  Alphonse Lavallee  Cardinal  Italia (Ideal)  Muscat d'Alexandrie  Ohanez  Dattier de Beyrouth (ροζακί)  Φράουλα  3. ΙΤΑΛΙΑ  Almeria (Ohanez)  Alphonse Lavallee  Angela  Baresana (Turchesa - Lattuario bianco - Uva di Bisceglie)  Cardinal  Regina (Mennavacca bianca)  Italia (Ideal)  Olivetta Vibonese  Perlona  Red Emperor  Regina nera (Mennavacca nera - Lattuario nero)  Schiava grossa (Frankental)  Zibibbo